Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maiorga Ramírez Erro jaunak egindako galderaren erantzuna, Foru Diputazioak emana, Nafarroako Erdialdean Lanbide Heziketako titulazio gehiago eskaintzeaz Nafarroako Gobernuak darabilen aurreikuspenari buruzkoa. Galdera 2018ko maiatzaren 11ko 62. Nafarroako Parlamentuko Aldizkari Ofizialean argitaratu zen.

Iruñean, 2018ko maiatzaren 30ean

Lehendakaria: Ainhoa Aznárez Igarza

ERANTZUNA

EH Bildu talde parlamentarioko Maiorga Ramírez Erro jaunak 9-18/PES-00104 idatzizko galdera aurkeztu du. Hauxe da Nafarroako Gobernuko Hezkuntzako kontseilariak horri buruz informatu beharrekoa:

– Gure ustez, Nafarroako erdialdearen mugei buruz onartuta dagoen definizioaren arabera, horrek Irunberriko, Tafallako eta Azkoiengo lanbide heziketako ikastetxeak hartzen ditu.

– Irunberri Ikastetxe Integratu Politeknikoan, zenbait berritasun sartu dira 2018/2019 ikasturteari begira: “Gorputz- eta kirol-jardueren animazioa” goi mailako zikloaren ordez, “Gizarte eta kirol animazioa eta irakaskuntza” titulu berria jarri da, zeina euskaraz eskainiko baita. Halaber, eskaintzari “Egokitzapen fisikoa” goi mailako zikloa gehitu zaio.

– Tafallako Ikastetxe Integratu Politeknikoan, identifikatutako eskaerari eta ikastetxeak berak egindako eskariari erantzunez, “Automatizazio eta robotika industriala” goi mailako zikloa gehitu da, “Sistema elektrotekniko eta automatizatuak” zikloaren ordez.

– Ribera del Arga BHI izena duen Azkoiengo ikastetxeari dagokionez, eskaintzan “Sistema mikroinformatikoak eta sareak” erdi mailako zikloa gehitu da.

– Aurreko berritasun horiek guztiak 2018/2019 ikasturterako dira. Hurrengo ikasturteetarako eskaintzaren plangintza nagusiki merkatuaren eskaeraren bilakaeraren araberakoa da eta hura eskualde bakoitzeko prestakuntza eskaintzari egokitzeari lotuta dago; hori dela eta, ez da zuhurra erabakiak denbora gehiagorekin aurreratzea.

Iruñean, 2018ko maiatzaren 30ean.

Hezkuntzako kontseilaria eta Gobernuko eleduna: María Solana Arana